भारत में दशहरे की शुरुआत हो गई है। जिस प्रकार भगवान राम ने दूर देश में छुपी बैठी रावणी शक्तियों को अपने शौर्य पराक्रम से नष्ट किया था, भारतीय सेना ने भी वैसा ही कुछ कर दिखाया है। तारीफ करना चाहिए प्रधानमंत्री नरेन्द्र मोदी की उन्होंने जो कहा वो कर दिखाया। उनकी कूटनीतिक चतुरता, बुद्धि कौशल और धैर्य के साथ निर्णय लेने की क्षमता की आज पूरी दुनिया कायल हो गई है। आज पाकिस्तान को जवाब देकर उन्होंने साबित कर दिया कि वो दुनिया के सबसे बड़े लोकतंत्र के नेता यूं ही नहीं हैं वास्तव में वे दुनिया के एक बड़े और शक्तिशाली राजनेता हैं। अभी तक कश्मीर मसले को लेकर हमारे देश में इजरायल जैसी शौर्यता और पराक्रम दिखाने की बात की जाती रही है। पिछले तीन वर्षों के दौरान यह दूसरा मौका है जब भारत की सेना ने दूसरे देश में अंदर घुसकर आतंकवादियों को मौत की नींद सुलाने का कार्य किया है। पहले म्यांमार और अब पाकिस्तान में भारतीय कमांडो ने इस अदम्य साहस का परिचय देकर आतंकियों को मारा है। अब हम सीना ठोककर यह कह सकते हैं कि अमेरिका और इजरायल ही नहीं भारत भी उन देशों की कतार में अग्रणी देश बन गया है जो अपनी सुरक्षा के लिए किसी विदेशी शक्ति के सहयोग का इंतजार नहीं करता, उस पर जो भी टेढ़ी नजर डालेगा भारत उसे उसके घर में घुसकर तबाह कर देगा।